Publication: Magyar Közlöny
Issue: MK-1999-79 (Year: 1999, Number: 79)
Era: 1990-2004
Section: A jogalkotásról szóló 1987. évi XI. törvény (Jat.) 17. §-a
Paragraph Index: 1478

1997. évben a munkaügyi felügyelőségek nem folytattak le szabálysértési eljárást a munkavállaló hátrányos megkülönböztetése miatt. Tizenöt esetben alkalmaztak figyelemfelhívást a megkülönböztetések tárgyában, huszonöt esetben hoztak határidő megjelölésével kötelező határozatot a szabálytalanságok megszüntetése érdekében. A Főfelügyelőségnek nincs tudomása arról, hogy ezeket az intézkedéseket cigány származás miatti hátrányos megkülönböztétés alapozta volna meg. Egy esetben alkalmaztak munkaügyi bírságot az Mt. 5. § (1) bekezdésében foglalt rendelkezés megsértése kapcsán, erre azonban nem etnikai diszkrimináció, hanem szakszervezeti tisztségviselő hátrányos megkülönböztetése miatt került sor. Álláspontunk szerint a „kedvezőnek mondható” adatok nem arra utalnak, hogy nincsenek ilyen esetek. Ez sokkal inkább annak tudható be, hogy az érintettek nem ismerik jogaikat, másrészt pedig kiszolgáltatottságuk miatt nincsenek olyan helyzetben, hogy fellépjenek jogaik érvényesítése érdekében. A munkaügyi központok (elsősorban ezek kirendeltségeinek) szerepe ezért nem korlátozódhat arra, hogy felvilágosítsák ügyfeleiket a jogsérelem orvoslására igénybe vehető eszközökről. Szükségesnek tartjuk, hogy a munkavállalók önkéntes válaszadása vagy saját észlelésük alapján tudomásukra jutott, vélhetően diszkrimihatív munkaadói magatartásokat jelezzék a munkaügyi felügyelőségek felé. Ezzel az együttműködési formával szemben megfogalmazott ellenérv, hogy a munkaügyi központok hatékony működése feltételezi a munkaadókkal kialakított jó kapcsolatot. Amennyiben a munkaügyi központok kirendeltségei kezdeményezik a felügyelőségek eljárását, ez a viszony megromolhat. Véleményünk szerint ez a nézet elfogadhatatlan, hiszen ez azt jelentené, hogy a munkaügyi központok sikeres működése annak a függvénye, mennyire elnézők az Alkotmányt és a különböző ágazati törvényeket sértő munkaadói magatartásokkal szernben. A munkáltatók tömeges méretű elzárkózása a munkaügyi központokkal való együttműködéstől azért sem várható, mivel a hazai munkaerőpiac sajátosságaiból következően munkaerőigényüket elsősorban az állami munkaközvetítők segítségével elégítik ki. Az Országos Munkaügyi Módszertani Központ felmérése szerint 1997-ben a munkáltatók 39,7%-a, az idei év első felében 39,5%-a a munkaügyi központok közvetítésével töltötte be munkahelyeit, míg a pályázati úton megszerzett állások ezen időszakban 9,6%-ot, a hirdetés útján való alkalmazás kb. 19%-ot tett ki.

Source: https://magyarkozlony.hu/hivatalos-lapok/fb099cd5628f0cf870629d5eef62e02db171d188/dokumentumok/01043d1a7629ce56f337a052076a09c0ca102301/letoltes